CELEX: 22012D0655
Language: ro
Date: 2012-09-17 00:00:00
Title: 2012/655/UE: Decizia nr. 1/2012 a Consiliului de asociere UE-Liban din 17 septembrie 2012 de instituire a Regulamentului de procedură al Consiliului de asociere

23.10.2012   
            
            
               RO
            
            
               Jurnalul Oficial al Uniunii Europene
            
            
               L 293/37
            
         DECIZIA NR. 1/2012 A CONSILIULUI DE ASOCIERE UE-LIBAN
   din 17 septembrie 2012
   de instituire a Regulamentului de procedură al Consiliului de asociere
   (2012/655/UE)
   CONSILIUL DE ASOCIERE UE-LIBAN,
   având în vedere Acordul euro-mediteranean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte (1) (denumit în continuare „acordul”), în special articolele 74-81,
   întrucât:
   
               (1)
            
            
               Acordul a intrat în vigoare la 1 aprilie 2006.
            
         
               (2)
            
            
               Articolul 75 din acord dispune că Consiliul de asociere își adoptă regulamentul de procedură.
            
         
               (3)
            
            
               Prin urmare, Regulamentul de procedură al Consiliului de asociere ar trebui adoptat,
            
         ADOPTĂ PREZENTA DECIZIE:
   Articolul 1
   Președinția
   Președinția Consiliului de asociere este deținută prin rotație, pentru o perioadă de 12 luni, de către un reprezentant al președinției Consiliului Uniunii Europene, în numele Uniunii Europene și al statelor sale membre, și de un reprezentant al guvernului Republicii Libaneze. Prima perioadă începe la data primei reuniuni a Consiliului de asociere și se încheie la 31 decembrie în același an.
   Articolul 2
   Reuniunile
   Consiliul de asociere se reunește periodic, la nivel ministerial, o dată pe an. La cererea oricăreia dintre părți, se pot convoca sesiuni extraordinare ale Consiliului de asociere, în cazul în care părțile convin asupra acestui lucru.
   Cu excepția cazului în care părțile convin altfel, fiecare sesiune a Consiliului de asociere se desfășoară la locul obișnuit al reuniunilor Consiliului Uniunii Europene, la o dată convenită de către ambele părți.
   Reuniunile Consiliului de asociere sunt convocate în comun de către secretarii Consiliului de asociere, în acord cu președintele Consiliului de asociere.
   Articolul 3
   Reprezentarea
   Membrii Consiliului de asociere pot fi reprezentați dacă nu sunt în măsură să participe la reuniune. În cazul în care un membru dorește să fie reprezentat, acesta trebuie să notifice președintelui numele reprezentantului înainte de reuniunea la care urmează să fie reprezentat.
   Reprezentantul unui membru al Consiliului de asociere exercită toate drepturile membrului titular respectiv.
   Articolul 4
   Delegații
   Membrii Consiliului de asociere pot fi însoțiți de funcționari.
   Înaintea fiecărei reuniuni, președintele este informat cu privire la componența prevăzută a delegației fiecăreia dintre părți.
   Un reprezentant al Băncii Europene de Investiții poate participa la reuniunile Consiliului de asociere în calitate de observator atunci când figurează pe ordinea de zi aspecte care privesc banca.
   Consiliul de asociere poate invita, în cazul în care părțile sunt de acord, persoane externe care să participe la reuniunile sale pentru prezentarea de informații cu privire la anumite subiecte.
   Articolul 5
   Secretariatul
   Un funcționar al Secretariatului General al Consiliului Uniunii Europene și un funcționar al ambasadei Republicii Libaneze la Bruxelles exercită, în comun, funcțiile de secretari ai Consiliului de asociere.
   Articolul 6
   Corespondența
   Corespondența adresată Consiliului de asociere se trimite președintelui Consiliului de asociere la adresa Secretariatului General al Consiliului Uniunii Europene.
   Cei doi secretari asigură transmiterea acestei corespondențe președintelui Consiliului de asociere și, atunci când este cazul, difuzarea sa către ceilalți membri ai Consiliului de asociere. Corespondența astfel distribuită se trimite Secretariatului General al Comisiei Europene, reprezentanțelor permanente ale statelor membre și ambasadei Republicii Libaneze la Bruxelles.
   Comunicările președintelui Consiliului de asociere se trimite destinatarilor de către cei doi secretari și se difuzează, atunci când este cazul, celorlalți membri ai Consiliului de asociere la adresele indicate în al doilea paragraf.
   Articolul 7
   Caracterul public
   În absența unei decizii contrare, reuniunile Consiliului de asociere nu sunt publice.
   Articolul 8
   Ordinea de zi a reuniunilor
   (1)   Președintele stabilește ordinea de zi provizorie pentru fiecare reuniune. Aceasta este transmisă de către secretarii Consiliului de asociere destinatarilor menționați la articolul 6, cel târziu cu 15 zile înainte de începerea reuniunii.
   Ordinea de zi provizorie cuprinde punctele cu privire la care președintele a primit o cerere de înscriere pe ordinea de zi, cu cel puțin 21 de zile înainte de începerea reuniunii, însă punctele respective se înscriu pe ordinea de zi provizorie cu condiția ca documentația aferentă să fi fost transmisă secretarilor cel târziu la data trimiterii ordinii de zi.
   Consiliul de asociere adoptă ordinea de zi la începutul fiecărei reuniuni. Un punct care nu figurează pe ordinea de zi provizorie poate fi înscris pe ordinea de zi în cazul în care părțile convin astfel.
   (2)   Președintele poate, în acord cu părțile, să scurteze perioadele indicate la alineatul (1) pentru a ține cont de exigențele unui caz anume.
   Articolul 9
   Procesul-verbal
   Cei doi secretari întocmesc un proiect de proces-verbal pentru fiecare reuniune.
   Ca regulă generală, procesul-verbal indică, pentru fiecare punct de pe ordinea de zi:
   
               (a)
            
            
               documentele prezentate Consiliului de asociere;
            
         
               (b)
            
            
               declarațiile a căror înscriere a fost cerută de către un membru al Consiliului de asociere;
            
         
               (c)
            
            
               deciziile luate, declarațiile convenite și concluziile adoptate.
            
         Proiectul procesului-verbal se prezintă pentru aprobare Consiliului de asociere. Acesta este aprobat într-un termen de șase luni după fiecare reuniune a Consiliului de asociere. După aprobare, procesul-verbal se semnează de către președinte și de către cei doi secretari. Procesul-verbal se păstrează în arhivele Secretariatului General al Consiliului Uniunii Europene; o copie autentificată se trimite fiecăruia dintre destinatarii menționați la articolul 6.
   Articolul 10
   Deciziile și recomandările
   (1)   Consiliul de asociere adoptă deciziile și recomandările sale prin acordul comun al părților.
   Între reuniuni, Consiliul de asociere poate adopta decizii sau formula recomandări prin procedură scrisă în cazul în care ambele părți convin astfel.
   (2)   Deciziile și recomandările Consiliului de asociere în sensul articolului 76 din acord poartă titlul, respectiv, de „decizie” și de „recomandare”, urmat de un număr de ordine, de data adoptării și de o descriere a obiectului lor. Fiecare decizie precizează data intrării sale în vigoare.
   Deciziile și recomandările Consiliului de asociere se semnează de către președinte și se autentifică de către cei doi secretari.
   Deciziile și recomandările se adresează fiecăruia dintre destinatarii menționați la articolul 6.
   Consiliul de asociere poate decide ca deciziile și recomandările sale să fie publicate în Jurnalul Oficial al Uniunii Europene și în Jurnalul Oficial al Republicii Libaneze.
   Articolul 11
   Regimul lingvistic
   Limbile oficiale ale Consiliului de asociere sunt limbile oficiale ale celor două părți.
   În absența unei decizii contrare, Consiliul de asociere deliberează pe baza documentelor pregătite în acele limbi.
   Articolul 12
   Cheltuielile
   Uniunea Europeană și Republica Libaneză își suportă, fiecare, cheltuielile aferente participării lor la reuniunile Comitetului de asociere, atât în ceea ce privește personalul, călătoria și diurna, cât și cheltuielile poștale și de telecomunicații.
   Cheltuielile aferente interpretării la reuniuni, traducerii și reproducerii documentelor sunt suportate de către Uniunea Europeană, cu excepția cheltuielilor privind interpretarea sau traducerea în și din limba arabă, care sunt suportate de către Republica Libaneză.
   Alte cheltuieli privind organizarea materială a reuniunilor sunt suportate de către partea care găzduiește reuniunile.
   Articolul 13
   Comitetul de asociere
   (1)   Consiliul de asociere este asistat în realizarea sarcinilor sale de Comitetul de asociere. Comitetul este constituit, pe de o parte, din reprezentanți ai Comisiei Europene și din reprezentanți ai membrilor Uniunii Europene și, pe de altă parte, din reprezentanți ai guvernului Republicii Libaneze.
   (2)   Comitetul de asociere pregătește reuniunile și deliberările Consiliului de asociere, pune în aplicare, dacă este necesar, deciziile Consiliului de asociere și, în general, asigură continuitatea relațiilor de asociere și funcționarea corespunzătoare a acordului. Comitetul de asociere examinează toate problemele care îi sunt transmise de către Consiliul de asociere, precum și orice alte probleme care pot să apară în cadrul aplicării cotidiene a acordului. Comitetul de asociere prezintă propuneri privind proiecte de decizii/recomandări pentru a fi aprobate de către Consiliul de asociere.
   (3)   În cazul în care acordul prevede o obligație sau o posibilitate de consultare, astfel de consultări pot avea loc în cadrul Comitetului de asociere. Consultările pot continua în cadrul Consiliului de asociere, în cazul în care cele două părți convin astfel.
   (4)   Regulamentul de procedură al Comitetului de asociere se atașează la prezenta decizie.
   Articolul 14
   Intrarea în vigoare
   Prezenta decizie intră în vigoare la data adoptării.
   
      Adoptată la Bruxelles, 17 septembrie 2012.
      
         
            Pentru Consiliul de asociere UE-Liban
         
         
            Președintele
         
         C. ASHTON
      
   
   
      (1)  JO L 143, 30.5.2006, p. 2.
   
      ANEXĂ
      
         REGULAMENTUL DE PROCEDURĂ AL COMITETULUI DE ASOCIERE UE-LIBAN
      
      Articolul 1
      Președinția
      Președinția Comitetului de asociere este deținută prin rotație, pe perioade de 12 luni, de către un reprezentant al Comisiei Europene, în numele Uniunii Europene și al statelor sale membre, și de un reprezentant al guvernului Republicii Libaneze.
      Prima perioadă începe la data primei reuniuni a Consiliului de asociere și se încheie la 31 decembrie în același an.
      Articolul 2
      Reuniunile
      Comitetul de asociere se reunește atunci când circumstanțele impun acest lucru, cu acordul ambelor părți.
      Locul și data fiecărei reuniuni a Comitetului de asociere se stabilesc de comun acord de către ambele părți.
      Reuniunile Comitetului de asociere sunt convocate de către președinte.
      Articolul 3
      Delegații
      Înaintea fiecărei reuniuni, președintele este informat despre componența prevăzută a delegației fiecărei părți.
      Articolul 4
      Secretariatul
      Un funcționar al Secretariatului General al Comisiei Europene și un funcționar al guvernului Republicii Libaneze la Bruxelles exercită, în comun, funcțiile de secretari ai Comitetului de asociere.
      Toate comunicările către și din partea președintelui Comitetului de asociere în cadrul prezentului regulament de procedură se adresează atât secretarilor Comitetului de asociere, cât și secretarilor și președintelui Consiliului de asociere.
      Articolul 5
      Publicitate
      În absența unei decizii contrare, reuniunile Comitetului de asociere nu sunt publice.
      Articolul 6
      Ordinea de zi a reuniunilor
      (1)   Președintele stabilește ordinea de zi provizorie pentru fiecare reuniune. Aceasta este transmisă de către secretarii Comitetului de asociere destinatarilor menționați la articolul 4, cel târziu cu 15 zile înainte de începerea reuniunii.
      Ordinea de zi provizorie cuprinde punctele cu privire la care președintele a primit o cerere de înscriere pe ordinea de zi, cu cel puțin 21 de zile înainte de începerea reuniunii, însă punctele respective se înscriu pe ordinea de zi provizorie cu condiția ca documentația aferentă să fi fost transmisă secretarilor cel târziu la data trimiterii ordinii de zi.
      Comitetul de asociere poate solicita unor experți să participe la reuniunile sale pentru a furniza informații legate de anumite subiecte.
      Comitetul de asociere adoptă ordinea de zi la începutul fiecărei reuniuni.
      Un punct care nu figurează pe ordinea de zi provizorie poate fi înscris pe ordinea de zi în cazul în care ambele părți convin astfel.
      (2)   Președintele poate, în acord cu cele două părți, să reducă perioadele indicate la alineatul (1) pentru a ține cont de exigențele unui caz particular.
      Articolul 7
      Procesul-verbal
      Se întocmește un proces-verbal pentru fiecare reuniune, bazat pe o sinteză realizată de președinte a concluziilor la care ajunge Comitetul de asociere.
      După adoptarea de către Comitetul de asociere, procesul-verbal se semnează de către președinte și de către cei doi secretari și se păstrează de fiecare dintre părți. O copie a procesului-verbal se trimite fiecăruia dintre destinatarii menționați la articolul 4.
      Articolul 8
      Deliberările
      În anumite cazuri, când Comitetul de asociere este împuternicit de către Consiliul de asociere, în temeiul Acordului euro-mediteranean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte (1) (denumit în continuare „acordul”), să adopte decizii/recomandări, actele respective poartă titlul, respectiv, de „decizie” și de „recomandare”, urmat de un număr de ordine, de data adoptării și de o descriere a obiectului lor.
      De fiecare dată când Comitetul de asociere ia o decizie, articolele 10 și 11 din Decizia nr. 1/2012 a Consiliului de asociere UE-Liban de instituire a Regulamentului de procedură al Consiliului de asociere se aplică mutatis mutandis.
      Deciziile și recomandările Comitetului de asociere se trimit fiecăruia dintre destinatarii menționați la articolul 4.
      Articolul 9
      Cheltuielile
      Fiecare parte suportă cheltuielile legate de participarea sa la reuniunile Comitetului de asociere și ale oricăror grupuri de lucru sau organisme care ar putea fi constituite în conformitate cu articolul 80 din acord, atât în ceea ce privește personalul, călătoria și diurna, cât și cheltuielile poștale și de telecomunicații.
      Cheltuielile aferente interpretării la reuniuni, traducerii și reproducerii documentelor sunt suportate de către Uniunea Europeană, cu excepția cheltuielilor privind interpretarea și/sau traducerea în și din limba arabă, care sunt suportate de către Republica Libaneză.
      Alte cheltuieli privind organizarea reuniunilor sunt suportate de către partea care găzduiește reuniunile.
      
         (1)  JO L 143, 30.5.2006, p. 2.